Diari Oficial de la Generalitat Valenciana


Sumari del DOGV 4104, del 10-10-2001 (2001/9586)

RESOLUCIÓ de 26 de juliol de 2001, del conseller d'Obres Públiques, Urbanisme i Transports, per la qual s'aprova definitivament el pla especial per a dotació escolar en UA Mª Cristina del municipi de Novelda.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4104

Data del DOGV
:   10-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9586


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Novelda
    * pla d'urbanisme

RESOLUCIÓ de 26 de juliol de 2001, del conseller d'Obres Públiques, Urbanisme i Transports, per la qual s'aprova definitivament el pla especial per a dotació escolar en UA Mª Cristina del municipi de Novelda. [2001/F9586]
  
Vist l'expedient relatiu al pla especial per a dotació escolar en UA Mª Cristina de Novelda (Alacant), i de conformitat amb els següents:
  
Antecedents de fet
  
Primer. L'Ajuntament de Novelda, en sessió plenària del dia 29 d'agost de 2000, va acordar la seua aprovació provisional, després de complir els tràmits d'exposició pública, decidida pel Ple municipal el dia 1 de juny de 2000 i duta a terme mitjançant anuncis apareguts en el Diari Oficial de la Generalitat Valenciana de 27 de juny de 2000 i en el diari La Verdad de 23 de juny de 2000, i no s'han formulat al·legacions.
  
Segon. La documentació remesa està integrada per memòria, annexos justificatius i plans d'informació i d'ordenació.
  
Tercer. Consta en l'expedient informe favorable de la Conselleria de Cultura, Educació i Ciència de data 28 de febrer de 2001, sempre que les normes urbanístiques que l'afecten s'ajusten als paràmetres descrits en l'informe del citat organisme, i que són els següents:
  
Edificabilitat: Igual o major 1 m2/m2
  
Ocupació: Igual o major 45%
  
Nre. de plantes: Igual o major 3
  
Alçària de cornisa: Igual o major 12 m
  
Distància a límits: Sense limitació
  
Forma dels edificis: Sense limitació
  
Quart. En sessió del dia 12 de juny de 2001, la Comissió Territorial d'Urbanisme d'Alacant va acordar informar favorablement el pla especial per a dotació escolar en UA Mª Cristina del municipi de Novelda, a l'efecte de la seua tramitació a l'empara del que disposa l'article 55.4 i la disposició transitòria novena de la Llei Reguladora de l'Activitat Urbanística.
  
Fonaments de dret
  
1. L'objecte del present expedient és l'ampliació d'una reserva de sòl dotacional escolar en sòl urbà, a l'empara del que disposa l'article 12.E) de la Llei 6/1994, Reguladora de l'Activitat Urbanística, que preveu com a objecte específic dels plans especials la creació de reserves de sòl dotacional, en desenvolupament, complement o, fins i tot, modificació del planejament general, en relació amb l'article 86.2.C) del Reglament de Planejament de la Comunitat Valenciana, aprovat pel Decret 201/1998, de 15 desembre. En el present cas, concretament, es passa de 5.122 metres quadrats de superfície a 7.436 metres quadrats. Per a això es proposa modificar la qualificació del terreny confrontant, de L/V-espais lliures-, àrea enjardinada, a equipament amb ús dotacional educatiu i destinat a la construcció d'un col·legi de tres unitats d'infantil i sis de primària.
  
Des d'aquesta perspectiva es pot afirmar que l'objecte de l'expedient es considera adequat, i la justificació legal de la seua formulació resulta de conformitat amb les prescripcions contingudes en la llei i el reglament citats.
  
La proposta plantejada es justifica en els nous programes de parcel·la mínima de la Conselleria de Cultura, Educació i Ciència, que exigeix la cessió d'una dotació de 7.000 metres quadrats. Segons es justifica en la memòria, no existeix en el municipi cap parcel·la d'aquestes dimensions classificada com a equipament docent per a la seua cessió a la conselleria.
  
S'aporten annexos justificatius segons els quals, la reducció de 2.314 metres quadrats d'espais lliures, representa una minoració de 2,44% sobre el total de zones verdes previstes en les normes subsidiàries de planejament del municipi, passant d'un estàndard de 3,68 m2/hab. a 3,59 m2/hab. Igualment s'aporta quadre justificatiu dels estàndards globals de les normes subsidiàries aprovades definitivament per la Comissió Territorial d'Urbanisme en 1992, i amb la modificació proposada. Resulta:
  
D'acord amb la memòria i els acords adoptats per l'ajuntament, el pla especial es formula i tramita a l'empara del que disposa l'article 12.E) de la Llei Reguladora de l'Activitat Urbanística (LRAU), que assenyala com a funció pròpia dels plans especials «crear o ampliar reserves de sòl dotacional».
  
2. El procediment seguit per l'ajuntament resulta d'acord amb el que preceptua l'article 38, en relació amb l'article 43.1, aquests dos de la Llei 6/1994, Reguladora de l'Activitat Urbanística, que determina l'aplicació del procediment d'urgència en la tramitació d'aquests plans, en relació amb l'article 168 del Reglament de Planejament de la Comunitat Valenciana.
  
3. La documentació es considera substancialment completa en els termes previstos en el citat article 27 de la Llei 6/1994, en relació amb l'article 91 del Reglament de Planejament de la Comunitat Valenciana, atenent l'objecte del pla.
  
D'acord amb l'informe de la Conselleria de Cultura, Educació i Ciència, es recorda a l'ajuntament que d'acord amb els articles 34 i 45 de les normes urbanístiques de les normes subsidiàries, la reculada en sòl urbà per a dotacions és de 3 metres límits i 5 metres frontal, per la qual cosa en cas d'incomplir-se aquests paràmetres haurà de tramitar-se l'oportú estudi de detall, d'acord amb el que disposa l'article 34 de les normes urbanístiques, «Condicions dels usos dotacionals», de les normes subsidiàries vigents en el municipi.
  
4. L'objecte del pla i les determinacions en què es plasma es consideren en general adequades, sense que càpia la formulació d'objeccions a l'aprovació definitiva de l'expedient des de la perspectiva dels interessos supramunicipals atribuïts a aquesta conselleria, ni per raons de legalitat, en els termes previstos en l'article 40 de la Llei 6/1994, Reguladora de l'Activitat Urbanística.
  
5. Atés que el present expedient suposa una diferent qualificació o ús urbanístic de les zones verdes o espais lliures anteriorment previstos de conformitat amb el que disposa l'article 55.4 de la LRAU, és necessari l'informe favorable del Consell Superior d'Urbanisme, les funcions del qual té assumides de forma transitòria el conseller d'Obres Públiques, Urbanisme i Transports (disposició transitòria novena de la LRAU) i dictamen del Consell Jurídic Consultiu de la Comunitat Valenciana, d'acord amb el que disposa l'article 10.8.e) de la Llei 10/1994, de 29 de desembre, per la qual es crea el Consell Jurídic Consultiu de la Comunitat Valenciana, i el conseller d'Obres Públiques, Urbanisme i Transports és l'òrgan competent per a la resolució definitiva del present expedient, a l'empara de l'article 55.4 i la disposició transitòria novena de la LRAU, després de l'informe previ de la Comissió Territorial d'Urbanisme.
  
No obstant això, respecte d'aquest últim dictamen cal recordar que l'esmentat article 10.8.e) diu literalment: «El Consell Jurídic Consultiu haurà de ser consultat preceptivament en els següents casos: modificació dels plans d'urbanisme, les normes complementàries i subsidiàries i els programes d'actuació que tinguen per objecte una diferent zonificació o ús urbanístic de les zones verdes o dels espais lliures previstos». Segons la interpretació que de tal precepte ha portat a terme el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli i només indirectament, com a conseqüència derivada d'un altre objecte principal, s'altere lleument una zona verda. De conformitat amb aquesta doctrina del Consell Jurídic Consultiu, seguida en diverses resolucions d'aquesta conselleria, en atenció a les característiques del present cas no és preceptiu el dictamen de l'assenyalat òrgan consultiu.
  
6. D'acord amb el que preveu el fonament de dret anterior i en els articles 6.d )i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià, l'òrgan competent per a aprovar el pla especial per a dotació escolar en UA Mª Cristina del municipi de Novelda.
  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999 i la resta de disposicions de general i pertinent aplicació, resolc:
  
Primer
  
Informar favorablement el pla especial per a dotació escolar en UA Mª Cristina del municipi de Novelda, quant a les zones verdes o espais lliures afectats .
  
Segon
  
Aprovar definitivament el pla especial per a dotació escolar en UA Mª Cristina del municipi de Novelda.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.
  
València, 26 de juliol de 2001.- El conseller d'Obres Públiques, Urbanisme i Transports: José Ramón García Antón.